সময়ের কবি হতে গিয়েই নীরেন্দ্রনাথ সুভাষ মুখোপাধ্যায়ের মতোই হয়ে ওঠেন সেই কবি, যাঁর কবিতায় ভাষা পায় প্রতিবাদ, যিনি রাজনৈতিক ক্ষমতাতন্ত্রের রক্তচক্ষু উপেক্ষা করেন অনায়াস নির্ভীকতায়। উলঙ্গ রাজা কাব্যগ্রন্থের একাধিক কবিতায় উৎকীর্ণ হয়েছে তাঁর সেই প্রতিবাদী মানসিকতা। প্রথম কবিতা ‘কোনদিকে ফিরাবে চোখ’-এ সত্তরের নকশাল আন্দোলন এবং তা প্রতিরোধে সরকারি দমন-পীড়ন যে রক্তস্নাত পরিবেশ রচনা করেছিল তার অনিবার্য প্রতিক্রিয়ায় সংবেদনশীল কবির বিক্ষুব্ধ মনের অস্থিরতার প্রকাশ স্বতঃস্ফূর্ত হয়ে উঠেছে। এই অস্থিরতাই তাঁকে ঠেলেছে ক্ষমতার বিপরীতে। তবে সুভাষের মতো প্রতিবাদ তাঁর কবিতায় প্রত্যক্ষতায় জ্বলে ওঠে না। তিনি প্রতীকের আড়াল নেন। প্রতীকের আলোয় সেই প্রতিবাদ হয়ে ওঠে অনেক বেশি শিল্পিত, অনেক বেশি প্রাণবন্ত। যেমন ‘উলঙ্গ রাজা’ কবিতা। সত্তরের দশকের রাষ্ট্রীয় সন্ত্রাস কবিসত্তাকে করেছিল বিচলিত। ক্ষমতাতন্ত্রের নির্বোধ ঔদ্ধত্যের নগ্ন প্রকাশ দেখে তাঁর অন্তরশায়িত প্রতিবাদী সত্তা পাশ্চাত্য মিথ কথার আড়াল রেখে সেই নগ্নতার স্বরূপ উন্মোচনে তাই তৎপর হয়ে ওঠে। এ-কালের শাসকের ক্ষমতার দম্ভের উলঙ্গ প্রদর্শনী তাঁর দৃষ্টিতে হান্স অ্যান্ডারসেন-সংকলিত কবিতায় উলিস্নখিত রাজার নির্বোধ আচরণের সঙ্গে এক হয়ে যায়। সেই রাজা দর্জির দ্বারা প্রতারিত হয়ে পোশাক না পরেই রাস্তায় বেরোন। তাঁর এই আচরণে নির্বুদ্ধিতার পরিচয় যেমন স্পষ্ট, তেমনি উচ্চকিত হয়ে উঠেছে তাঁর ক্ষমতার দম্ভের নির্লজ্জ প্রকাশ।